Näiteks saatis Õhtulehe lugeja foto Tartust, kus hoolimata vihmasajust ootas Uuskasutuskeskuse ukse taga poodi pääsemist ligi 15 inimest.
Tallinnas sellist vaatepilti esmaspäeva ennelõunal aga ei avanenud. Nautica, Rocca al Mare ja Kristiine keskustes käinud Õhtulehe fotograaf ei näinud seal mingit tunglemist ning külastajate hulk meenutas tavapärast tööpäeva.
Ka ehituskauplustes käinud Õhtulehe lugeja edastatud fotodelt pole näha tavapärasest rohkem inimesi. "Külastajate hulka hinnates nagu polekski poed kaks kuud suletud olnud," nentis lugeja.
Erinev pilt avaneb aga Ülemiste keskuses. "Siin pole ruumi, et hingatagi," kurtis Õhtulehe lugeja, kes lootis ennelõunal vältida suuri masse, mis aga ei õnnestunud. Ka Ülemiste keskuse esine parkla oli lõuna paiku autodest pungil.